Om te protesteer of nie, dis die vraag | Netwerk24
Om te protesteer of nie, dis die vraag
Deur Willem de Haan, Welgemoed 16 Mei 2018 00:01
In Johannesburg is daar blykbaar strate versper en vuilgoed rondgestrooi deur individue wat "protesteer" teen die versuim van sekere arbeiders om die stad se afval en rommel op te ruim.
Die werkers was glo nie beskikbaar nie, want hulle het gestaak in "protes" teen te min geld ens ens, ons ken die storie.
Die rede waarom die individue die vuilgoed gestrooi en die strate versper het, was glo dat die vuilgoed hulle siek kan maak as dit nie verwyder word nie.
Nou, dit is, in die lig van die gebeure by sekere hospitale, beslis 'n geldige rede om bevrees te word en in belang van jou gesondheid, streng en kragdadig op te tree.
Ek meen, as jy sou siek word en genoodsaak wees om na die hospitaal te gaan en daar opgeneem te word - wel, jou lewe is in gevaar! Want daar is ook individue wat redes het om ongelukkig te voel en om te "protesteer" teen wat ook al en siedaar, hier is jy in die bed, so siek soos 'n hond, en die dokter en die verpleegpersoneel kom net nie en die medisyne is op, en buite dans die "protesteerders" rond en jy vergaan van die pyn!
Man, dan hoop jy seker dat jou begrafnispolis darem reg is en dat die ondernemer en sy manne nie op die bepaalde dag ook rede tot "protes" kry nie, want word dan van jou?